Source: https://www1.agerpres.ro/sport/2016/02/03/baschet-masculin-steaua-csm-eximbank-la-a-treia-victorie-consecutiva-23-30-12
Timestamp: 2018-10-19 20:09:51+00:00

Document:
Baschet masculin: Steaua CSM EximBank, la a treia victorie consecutivă – AGERPRES
Baschet masculin: Steaua CSM EximBank, la a treia victorie consecutivă
miercuri, 3 Feb 2016, 23:30 • Sport
Steaua CSM EximBank a reușit a treia sa victorie consecutivă în campionat, 85-80 cu Gaz Metan Mediaș, miercuri, în Sala Regimentului de Gardă ''Mihai Viteazul'' din București, în etapa a 19-a a Ligii Naționale de baschet masculin.
356a844c-346b-4131-a783-af301b76d386
Pankracije Barac a fost principalul marcator al Stelei, cu 17 puncte (4 recuperări, 3 pase decisive), alături de Titus Nicoară (16 puncte, 6 rec), Nikola Malesevic (15 puncte). De la Gaz Metan s-a remarcat ex-stelistul Ionuț Drăgușin, cu 22 de puncte și 7 recuperări.
Înaintea partidei, Steaua i-a retras tricoul regretatului Gheorghe Oczelak (cu numărul 13), de 8 ori campion național. Fiica fostului stelist, Cristina Oczelak, a primit plachetă onorifică din partea președintelui Virgil Stănescu.
Clujean de origine, Gheorghe Oczelak s-a născut în 1951 și a evoluat pe durata întregii sale cariere sub culorile Stelei. S-a stins în 1998.
În alte meciuri, BCMU Pitești a dispus de U-Banca Transilvania Cluj cu 72-68, BC SCM Timișoara a învins-o neașteptat pe CS Dinamo București, cu 82-77, iar CSM CSU Oradea s-a impus în deplasare în fața echipei CS Phoenix Galați, cu 110-106, după prelungiri, în ciuda celor 34 de puncte reușite de Jay Lawrence Threatt Jr pentru gazde.
În clasament, pe primul loc se află CSM CSU Oradea, cu 33 puncte (19 jocuri), urmată de BC Mureș Tg Mureș, 32 p (19 j), U-Banca Transilvania Cluj, 32 p (19 j), Steaua CSM Eximbank, 31 p (19 j), SCMU Craiova, 31 p (19 j), CSU Atlassib Sibiu, 31 p (19 j), etc.
AGERPRES (AS/editor: Mihai Țenea, editor online: Alexandra Cruceru)

References: CSM 
 CSM 
 CSM 
 CSM 
 CSM 
 CSM